**Zápisnica zo zasadnutia**

**Obecného zastupiteľstva vo Veselom**

**zo dňa 18. 10. 2017**

Program zasadnutia:

1. Otvorenie zasadnutia Obecného zastupiteľstva
2. Schválenie programu zasadnutia
3. Určenie overovateľov zápisnice a zapisovateľa

4. Kontrola uznesení

 5. Plán kontrolnej činnosti hlavného kontrolóra obce na II. polrok 2017

 6. Správa o kontrolnej činnosti za I. polrok 2017

 7. Prerokovanie investičných zámerov obce Veselé

 8. Rôzne

 9. Diskusia

 10. Záver

* 1. Zasadnutie OZ otvorila V. Šipková, starostka obce. Na zasadnutí boli prítomní 6 poslanci, neprítomnosť ospravedlnila poslankyňa Lucia Strečanská. Zasadnutie bolo uznášaniaschopné.
	2. V. Šipková, starostka obce, prečítala návrh programu zasadnutia.
	3. V. Šipková predložila návrh na určenie overovateľov zápisnice poslancov Michala Čekana a Zuzanu Bokorovú, zapisovateľku zápisnice Bc. Máriu Krátkú.

4. Uznesenia z predchádzajúceho zasadnutia prečítala hlavná kontrolórka obce p. Mária Horinová.

5. Správu hlavného kontrolóra o kontrolnej činnosti za I. polrok 2017 predložila hlavná kontrolórka obce pani Mária Horinová. Tvorí súčasť zápisnice.

6. Plán kontrolnej činnosti hlavného kontrolóra obce Veselé na 2. polrok 2017 predložila hlavná kontrolórka obce p. Mária Horinová. Tvorí súčasť zápisnice.

7. Prerokovanie investičných zámerov obce. Celkové náklady na zateplenie materskej školy v žiadosti na Environmentálny fond boli 108 814,12 €. Environmentálny fond formou dotácie na projekt „Zateplenie materskej školy“ poskytol finančné prostriedky vo výške 95 000,00 €. Podmienkou poskytnutia dotácie je, že žiadateľ, t. j. Obec Veselé sa zaviaže financovaním projektu čiastkou 5000,00 € zo svojich finančných prostriedkov.

Poslankyňa Janka Kováčová poukázala na to, že na údržbu budovy materskej školy sa v posledných rokoch prefinancovalo veľa finančných prostriedkov. Poslankyňa Adriana Duračková požiadala hlavného kontrolóra obce Máriu Horinovú, aby predložila výšku finančných prostriedkov, ktoré boli požité na rekonštrukciu a údržbu budovy MŠ za obdobie posledných 10 rokov. Poslankyne poukázali na to, že vzhľadom na kapacitu budovy MŠ a výšku prostriedkov vynaložených na prevádzku je v MŠ prihlásených málo detí, poukázali na to, že obyvatelia Veselého prihlasujú deti do MŠ Rakovice.

Starostka obce im vysvetlila, že budova MŠ je majetkom obce a obec je povinná sa o svoj majetok starať, zvlášť keď je možnosť poskytnutia dotácií. V budove je aj kuchyňa a jedáleň, ktorá slúži aj deťom základnej školy. V prípade, že by bolo podaných viac žiadostí o prijatie do MŠ, obec by musela otvoriť ďalšiu triedu, čo by znamenalo ďalšie navýšenie nákladov na prevádzku materskej školy. V tomto školskom roku boli do materskej školy prijaté všetky prihlásené deti, v počte 27, z toho 24 na celodenný pobyt, 3 deti na dopoludnie.

Riešenie havarijného stavu strechy zdravotného strediska. Starostka obce informovala poslancov o ukončení prác na rekonštrukcii strechy na budove zdravotného strediska – výmena latovania, výmena strešnej krytiny, demontovanie strešných vikierov a montáž strešných okien, vypratanie a odvoz sute, montáž bleskozvodov. Cena rekonštrukcie 22422,72 €. Starostka obce upozornila poslancov na kritický stav balkónov budovy a vchodových dvier, vstupnej haly a sociálnych zariadení, vstupu do ordinácie zubnej lekárky.

Po návrhu na ďalšiu rekonštrukciu bola diskusia na tému nájomného za užívanie ordinácií a bytov v budove. Výška nájomného na základe nájomnej zmluvy je určená podľa zákona.

Starostka obce informovala o pripravovanom projekte cyklotrasy Veľké Kostoľany – Trebatice. Po návšteve obce projektantmi najschodnejšia varianta projektu cyklotrasy v obci je Dubovany – Ťapkové – Dielce po bývalom koryte Holešky až po cestu p. č. 1741(za záhradou J. Svíteka). Po ceste p. č. 1741 k I. kanálu, parcelou č. 1742/2, 1778, 1777/2, popri I. kanáli odbočiť na cestu 1777/1, (pri dome č. 7) preklenúť mostom vodný tok Šterusvod smerom na Rakovice. Pri vodnom toku obec vlastní parcelu 579/1.

 Starostka obce informovala prítomných o potrebe vypracovania štúdie na budovanie verejného priestranstva v centre obce. Štúdia bude podkladom pre budúce územné rozhodnutia pri investíciách obce. Najskôr sa to týka chodníka popri ceste oproti cintorína Veselé. Tento vyúsťuje do križovatky, porušené sú dopravné a cestné predpisy. Voľné plochy verejného priestranstva treba navrhnúť na využitie konkrétnych aktivít. Napr. plocha pred škôlkou – spevnené plochy na parkovanie, vybudovanie javiska. Časť parku sa môže využiť na športové aktivity. Studňa sa môže využiť na vybudovanie fontány. Pivnica pri budove MŠ, po vyjadrení statika, na kultúrno-spoločenské účely, atď. Potom môžeme navrhnúť a obnoviť zeleň v parku.

Rôzne. Starostka obce predložila žiadosť Jiřího Daniša o poskytnutie sociálneho príspevku. Žiadosť tvorí súčasť zápisnice.

Starostka obce informovala o výpovedi nájomnej zmluvy o nájme bytu č. 5. v bytovom dome s. č. 446 nájomcom Tomášom Lučanským dňom 31. 10. 2017.

Na základe rokovania komisie podľa § 4 VZN obce Veselé č. 8/2013 o nakladaní s nájomnými bytmi pre občanov zo dňa 23. 1. 2014 starostka obce predložila návrh na pridelenie bytu č. 5 v bytovom dome s. č. 446 vo Veselom Jánovi Ivanovi Filipesikovi a manž. Dominike rod. Mĺkvej.

Poslankyňa Janka Kováčová upozornila na jamu pred budovou, pred vchodom do pošty, na tento stav upozorňuje už sedem rokov.

Ďalej upozornila na potrebu náhradnej výsadby zelene v obci. Starostka obce jej vysvetlila, že výsadba zelene bola v obci v záhrade domu Dr. Štefana Moysesa – dve lipy, javor a v predzáhradke základnej školy – smrek, céder, jedlička, vo dvore okrasná čerešňa.

Na požiadanie majiteľov bytov v bytovom dome 468 sa starostka obce s nimi zišla a jednala vo veci parkoviska pri uvedenom dome. Vlastníci domu požadujú bezplatné užívanie verejného priestranstva – plochy medzi domom 468 a 438 na parkovanie svojich vozidiel. Záväzným nariadením obce Veselé č. 1/2015 o parkovaní motorových vozidiel na miestnych komunikáciách a verejných priestranstvách a uznesením 32/2015 určilo obecné zastupiteľstvo pre užívateľov bytového domu s. č. 468 parkovacie miesta pre osobné motorové vozidlá na verejnom priestranstve pri autobusovej zastávke Veselé, p. č. 275. Vlastníci domu neakceptujú nariadenia, nesúhlasia s prenájmom pozemku za úhradu nájomného. Starostka obce im doporučila napísať žiadosť a svoju predstavu riešenia parkovania. Navrhuje pozvať zástupcov vlastníkov na zasadnutie obecného zastupiteľstva.

Starostka obce pripomenula prítomným, že dňa 29. 10. 2017 si pietnou spomienkou pripomenieme 220. výročie narodenia Dr. Štefana Moysesa. Oslavu organizuje Obec Veselé, Trnavský samosprávny kraj, Trnavské osvetové stredisko Trnava, Matica slovenská Martin.

**Uznesenia Obecného zastupiteľstva vo Veselom zo dňa**

 **18. 10. 2017**

 **Uznesenie Obecného zastupiteľstva vo Veselom č. 31/2017**

Obecné zastupiteľstvo vo Veselom

Schvaľuje

program zasadnutia obecného zastupiteľstva vo Veselom na deň 18. 10. 2017.

Prítomných 6 poslancov

Schválili 6 poslanci

**Uznesenie Obecného zastupiteľstva vo Veselom č. 32/2017**

Obecné zastupiteľstvo vo Veselom

určuje

overovateľov zápisnice poslancov Michala Čekana a Zuzanu Bokorovú, zapisovateľku zápisnice Bc. Máriu Krátkú.

Prítomných 6 poslancov

Schválili 6 poslanci

**Uznesenie Obecného zastupiteľstva vo Veselom č. 33/2017**

Obecné zastupiteľstvo vo Veselom

berie na vedomie

predložené uznesenia Obecného zastupiteľstva zo dňa 1. 6. 2017.

Prítomných 6 poslancov

Schválili 6 poslanci

**Uznesenie Obecného zastupiteľstva vo Veselom č. 34/2017**

Obecné zastupiteľstvo vo Veselom

berie na vedomie

Správu o kontrolnej činnosti hlavného kontrolóra obce Veselé za I. polrok 2017.

Prítomných 6 poslancov

Schválili 6 poslanci

**Uznesenie Obecného zastupiteľstva vo Veselom č. 35/2017**

Obecné zastupiteľstvo vo Veselom

berie na vedomie

Plán kontrolnej činnosti hlavného kontrolóra obce Veselé na II. polrok 2017.

Prítomných 6 poslancov

Schválili 6 poslanci

**Uznesenie Obecného zastupiteľstva vo Veselom č. 36/2017**

Obecné zastupiteľstvo vo Veselom

schvaľuje

použitie prostriedkov rezervného fondu na kapitálové výdavky na spolufinancovanie oprávnených nákladov projektu „Zateplenie materskej školy“ t. j. sumu 5000,00 €.

Prítomných 6 poslancov

Schválili 6 poslanci

**Uznesenie Obecného zastupiteľstva vo Veselom č. 37/2017**

Obecné zastupiteľstvo vo Veselom

schvaľuje

rekonštrukciu budovy zdravotného strediska vo Veselom s. č. 55 a to výmenu 3 ks dvier, rekonštrukciu balkónov, vstupnej haly, sociálnych zariadení, vstupu do ordinácie zubnej lekárky.

Prítomných 6 poslancov

Schválili 4 poslanci

Zdržali sa hlasovania: Janka Kováčová, Michal Čekan

**Uznesenie Obecného zastupiteľstva vo Veselom č. 38/2017**

Obecné zastupiteľstvo vo Veselom

schvaľuje

Vypracovanie štúdie realizovateľnosti cyklotrasy pre obec Veselé v rámci cyklotrasy Veľké Kostoľany – Trebatice.

Prítomných 6 poslancov

Schválili 6 poslanci

**Uznesenie Obecného zastupiteľstva vo Veselom č. 39/2017**

Obecné zastupiteľstvo vo Veselom

neschvaľuje

poskytnutie jednorazového sociálneho príspevku žiadateľovi Jiřímu Danišovi, Veselé 5.

Prítomných 6 poslancov

Schválili 4 poslanci

Zdržali sa hlasovania poslankyne Janka Kováčová a Adriana Duračková

 **Uznesenie Obecného zastupiteľstva vo Veselom č. 40/2017**

Obecné zastupiteľstvo vo Veselom

a) berie na vedomie

výpoveď nájomnej zmluvy na prenájom bytu č. 5 v bytovom dome č. 446 nájomcom Tomášom Lučanským, Veselé 446, ku dňu 31. 10. 2017.

b) Schvaľuje

V prípade ukončenia zmluvného vzťahu o nájme bytu č.5 v bytovom dome s. č. 446 medzi prenajímateľom obcou Veselé a Tomášom Lučanským, Veselé 446, uzatvorenie zmluvy o nájme bytu podľa § 685 Občianskeho zákonníka, ako aj § 12, ods. 2 zák. č. 443/2010 Z. z. o dotáciách na rozvoj bývania a sociálnom bývaní v znení neskorších predpisov s Jánom Ivanom Filipesikom Veselé 244 a manž. Dominikou Filipesikovou rod. Mĺkvou, bytom Veselé 317, na dobu určitú 3 roky, od 1. 11. 2017 do 31. 10. 2020.

Prítomných 6 poslancov

Schválili 6 poslanci

Vo Veselom 18. 10. 2017

Viera Šipková

Starostka obce

Zápisnicu zapísala: Bc. Mária Krátká

Overovatelia zápisnice:

Michal Čekan ....................................................

Zuzana Bokorová ...................................................